
A múlt visszhangja: Az E.Ho. – avagy az „egyszerűsített” honosítás és előzményei

Munkám célja nem más, mint az „egyszerűsített” honosítási eljárás teljes körű bemutatása. Megalkotása során az motivált, hogy általam részletesen megismerjék az eljárást: az emberek legyenek tisztában a megszületésének szükségességével, azokkal a történelmi eseményekkel, melyek elvezettek bevezetéséhez. Továbbá ismerjék meg a törvényi szabályozást, és azokat, akiket a jogszabály feljogosít az állampolgársági kérelem beadására. Azonban ez nem elég az „egyszerűsített” honosítás pontos ismeretéhez. Tudni kell, hogy a kérelmet hogyan, hol, kik nyújthatják be és hogyan zajlik az eljárás. Ám még itt sem ér véget a történet, ugyanis az egyén élete megváltozik magyar állampolgárként, kettős állampolgárként. Ez nem mindenki sorsára hat ugyanúgy. Egyesek hátrányt szenvednek, ellenben a nagytöbbség életében pozitív változás következik be. Tehát az eljárás részletes bemutatása alatt az előzőeket értem, összességében, konjunktívan.
A törvénymódosítás elsődleges célja a magyar állampolgárság könnyebb megszerzésének biztosítása a szomszédos országokban élő magyarok számára, azonban rajtuk kívül bárki igényelheti, aki a jogszabályban megfogalmazott kritériumoknak megfelel. 2011. óta szerte a világban számos magyar kérelmezte, s vált kettős állampolgárrá. Munkámban statisztikák alapján készített táblázatokban szemléltetem, hogy hány magyar élt az ezredfordulót követően a szomszédos államokban. Emellett annak eredményeit is bemutatom, hogy 2014. augusztus 31-ig hányan kérelmezték az állampolgárságot és ebből hányan kapták meg. Ezek elemzésével arra jutottam, hogy a következő években akár több mint egy millió is lehet ez a szám.
Úgy gondolom, hogy az „egyszerűsített” honosítás bevezetése rendkívül nagy lépés volt a külföldi magyarok irányába. A határon túli magyarok a trianoni békeszerződés életbe lépése óta rengeteget szenvedtek amiatt, hogy elválasztották őket hazájuktól. Fontosnak tartom feltárni az „egyszerűsített” honosítás múltbéli indokait is, mivel így sokkal világosabban látható a törvénymódosítás jelentősége.



